Diari Oficial de la Generalitat Valenciana


Sumari del DOGV 6952, del 28-01-2013 (2013/638)

RESOLUCIÓ de 26 de desembre de 2012, de la Conselleria d'Hisenda i Administració Pública, per la qual s'accepta la cessió gratuïta d'una parcel·la de 7.775,47 m² de superfície, sítia a Alcàsser, avinguda de les Corts Valencianes, realitzada per l'ajuntament del municipi esmentat a favor de la Generalitat Valenciana, per a ser destinada a institut d'Educació Secundària.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6952

Data del DOGV
:   28-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/638


Data del document
:   26-12-2012

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública

RESOLUCIÓ de 26 de desembre de 2012, de la Conselleria d'Hisenda i Administració Pública, per la qual s'accepta la cessió gratuïta d'una parcel·la de 7.775,47 m² de superfície, sítia a Alcàsser, avinguda de les Corts Valencianes, realitzada per l'ajuntament del municipi esmentat a favor de la Generalitat Valenciana, per a ser destinada a institut d'Educació Secundària. [2013/638]  
L'Ajuntament d'Alcàsser, en la sessió plenària del dia 26 de setembre de 2012, va acordar la cessió gratuïta a la Generalitat de la parcel·la de propietat seua, de 7.775,47 m² de superfície, sítia a l'avinguda de les Corts Valencianes, de la població mencionada. Tal com consta en l'acord esmentat, l'immoble té caràcter de domini públic.  
A proposta de la llavors Conselleria d'Educació, Formació i Ocupació, es van iniciar els tràmits legals oportuns per a l'acceptació de la cessió de l'immoble.  
La cessió es realitza amb la finalitat de destinar la parcel·la a la construcció d'un institut d'Educació Secundària, ja construït segons l'acta de recepció d'obres de 30 de juliol de 2004.  
La cessió s'ha efectuat basant-se en el que disposa l'article 37 de la Llei 14/2003, de Patrimoni de la Generalitat, i la disposició addicional onzena de la llei esmentada, que regula la mutació demanial.  
Segons l'article 37 esmentat «Les administracions territorials de la Comunitat podran afectar béns i drets demanials a un ús o servici públic competència de la Generalitat i transmetre-li la seua titularitat quan resulten necessaris per al compliment dels seus fins. L'administració adquirent mantindrà la titularitat del bé mentre continue afectat a l'ús o servici públic que va motivar la mutació i, per tant, conserve el seu caràcter demanial. Si el bé o dret no és destinat a l'ús o servici públic o deixa de destinar-se posteriorment, revertirà a l'administració transmetent, integrant-se en el seu patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de Patrimoni de la Generalitat, establix en el punt 1 que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat, i en el punt 2 establix que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la Llei de Patrimoni establix que «2. Du implícita l'afectació de béns i drets a l'ús general o al servici públic: c) L'adquisició de béns i drets en virtut de transferència o cessió administrativa». En conseqüència, una vegada perfeccionada la cessió i acceptació, l'immoble queda automàticament afectat al servici públic educatiu i adscrit a la Conselleria d'Educació, Cultura i Esport, a qui en corresponen l'administració, defensa i conservació.  
  
En conseqüència, sobre la base dels articles 37 i 44 de la Llei 14/2003, de 10 d'abril, de Patrimoni de la Generalitat, i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta de la propietat realitzada per l'Ajuntament d'Alcàsser de la parcel·la que té 7.775,47 m² de superfície, sítia a l'avinguda de les Corts Valencianes de la població esmentada, que confronta: al nord, amb el carrer d'Enric Valor; al sud, amb el carrer dels Velluters; a l'est, amb una zona verda; i a l'oest, amb l'avinguda de les Corts Valencianes.   
Consta inscrita en el Registre de la Propietat de Picassent 2, en el tom 2961, llibre 199, foli 221, finca 12632, inscripció 1a.  
Referència cadastral: 4152067GH0161E3585VJ.  
La parcel·la s'accepta lliure de càrregues i gravàmens i al corrent de qualsevol despesa.   
  
Segon  
La cessió gratuïta realitzada per l'Ajuntament s'efectua amb la condició de destinar la parcel·la a institut d'Educació Secundària, i queda subjecta al que disposa l'article 37 de la Llei 14/2003, de Patrimoni de la Generalitat.  
En cas d'incompliment dels fins per als quals se cedix la parcel·la o dels terminis d'inici i finalització de les obres, una vegada sol·licitada la reversió per part de l'Ajuntament i remesa com a sol·licitud de reversió a la Conselleria d'Hisenda i Administració Pública, esta tramitarà l'expedient corresponent d'acord amb el que disposa el Reial Decret 1373/2009, de 28 d'agost, pel qual s'aprova el Reglament general de la Llei 33/2003, de 3 de novembre, del Patrimoni de les Administracions Públiques. La resolució que s'adopte serà notificada a l'Ajuntament i comportarà, si és el cas, la reversió immediata al patrimoni de la corporació local i la baixa de l'immoble en l'Inventari General de Béns i Drets de la Generalitat.  
  
  
Tercer  
La parcel·la acceptada s'haurà d'incorporar a l'Inventari General de Béns i Drets de la Generalitat en concepte de bé de domini públic afectat al servici públic educatiu i adscrit a la Conselleria d'Educació, Cultura i Esport, a qui en corresponen les competències demanials, incloent-hi l'administració, defensa i conservació del bé, i s'haurà d'inscriure a nom de la Generalitat en el Registre de la Propietat.  
  
  
Quart  
Notificar esta resolució a l'ajuntament cedent i procedir a publicar-la en el Diari Oficial de la Comunitat Valenciana, en compliment del que disposa l'article 44 de la Llei 14/2003, de 10 d'abril, de Patrimoni de la Generalitat.  
  
València, 26 de desembre de 2012.- El conseller d'Hisenda i Administració Pública: Juan Carlos Moragues Ferrer.